b'\n_START_ARTICLE_\nRock Me (sang)\n_START_SECTION_\nEurovision Song Contest\n_START_PARAGRAPH_\nSangen var en av 16 sanger som deltok i den felles-jugoslaviske konkurransen i Novi Sad 4. mars 1989. I konkurransen vant \xc2\xabRock Me\xc2\xbb en knapp seier og ble dermed Jugoslavias bidrag til Eurovision Song Contest i sveitsiske Lausanne l\xc3\xb8rdag 6. mai 1989._NEWLINE_I den internasjonale finalen var \xc2\xabRock Me\xc2\xbb det 22. og siste bidraget ut p\xc3\xa5 scenen, og i avstemningen tok sangen raskt en sv\xc3\xa6rt klar ledelse. Danmark og Storbritannia tok etter hvert innp\xc3\xa5, men klarte aldri \xc3\xa5 innhente Jugoslavia. Til slutt vant landet sin f\xc3\xb8rste og eneste seier med 137 poeng \xe2\x80\x93 syv poeng foran Storbritannia. Den norske juryen ga 7 poeng til \xc2\xabRock Me\xc2\xbb._NEWLINE_Sangen kom ikke inn p\xc3\xa5 norske VG-lista og fikk heller ingen st\xc3\xb8rre suksess ellers i Europa. Gruppen Riva ble ogs\xc3\xa5 oppl\xc3\xb8st i 1991. Seieren skapte likevel en viss internasjonal oppmerksomhet rundt jugoslavisk og kroatisk rock og musikk.'